Title: คำสั่งกรมพัฒนาธุรกิจการค้า ที่ 163/2555 เรื่อง มอบหมายให้ข้าราชการเป็นสารวัตรใหญ่บัญชี และแต่งตั้งสารวัตรบัญชี

คำสั่งกรมพัฒนาธุรกิจการค้า

คำสั่งกรมพัฒนาธุรกิจการค้า
ที่ ๑๖๓/๒๕๕๕
เรื่อง
มอบหมายให้ข้าราชการเป็นสารวัตรใหญ่บัญชี และแต่งตั้งสารวัตรบัญชี[๑]

อาศัยอำนาจตามความในมาตรา ๔ แห่งพระราชบัญญัติการบัญชี พ.ศ. ๒๕๔๓
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิ และเสรีภาพของบุคคล
ซึ่งมาตรา ๒๙ ประกอบมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมพัฒนาธุรกิจการค้ามีคำสั่งไว้ ดังต่อไปนี้

ข้อ ๑ 
ให้ยกเลิกคำสั่งกรมพัฒนาธุรกิจการค้า ที่ ๗๑ /๒๕๕๒ เรื่อง มอบหมายให้ข้าราชการเป็นสารวัตรใหญ่บัญชี
และแต่งตั้งสารวัตรบัญชี ลงวันที่ ๒๗ สิงหาคม ๒๕๕๒

ข้อ ๒ 
มอบหมายให้รองอธิบดีกรมพัฒนาธุรกิจการค้า ผู้อำนวยการสำนักกำกับบัญชีธุรกิจ
ผู้อำนวยการสำนักพัฒนาบัญชีธุรกิจ ผู้อำนวยการสำนักทะเบียนธุรกิจ
ผู้อำนวยการสำนักข้อมูลธุรกิจ
ผู้อำนวยการสำนักกฎหมายและผู้อำนวยการสำนักธรรมาภิบาลธุรกิจ
กรมพัฒนาธุรกิจการค้าเป็นสารวัตรใหญ่บัญชี

ข้อ ๓  แต่งตั้งให้
(๑) ผู้อำนวยการสำนักกำกับบัญชีธุรกิจ
ผู้อำนวยการสำนักพัฒนาบัญชีธุรกิจ
ข้าราชการพลเรือนสามัญประเภททั่วไประดับชำนาญงานขึ้นไป และประเภทวิชาการระดับชำนาญการขึ้นไป
ในสังกัดสำนักกำกับบัญชีธุรกิจ สำนักพัฒนาบัญชีธุรกิจ สำนักกฎหมาย
และสำนักธรรมาภิบาลธุรกิจ กรมพัฒนาธุรกิจการค้า
เป็นสารวัตรบัญชีประจำสำนักงานบัญชีประจำท้องที่ทุกท้องที่ทั่วราชอาณาจักร
(๒) ข้าราชการพลเรือนสามัญประเภททั่วไประดับปฏิบัติงานซึ่งมีอายุราชการไม่น้อยกว่า
๕ ปี ประเภทวิชาการระดับปฏิบัติการขึ้นไปในสังกัดสำนักกำกับบัญชีธุรกิจ
และสำนักพัฒนาบัญชีธุรกิจประเภททั่วไประดับชำนาญงานขึ้นไป
และประเภทวิชาการระดับปฏิบัติการขึ้นไป ในสังกัดสำนักทะเบียนธุรกิจ
สำนักข้อมูลธุรกิจ สำนักกฎหมาย และสำนักธรรมาภิบาลธุรกิจ กรมพัฒนาธุรกิจการค้า
เป็นสารวัตรบัญชีประจำสำนักงานบัญชีประจำท้องที่กรุงเทพมหานคร
(๓)
ข้าราชการพลเรือนสามัญประเภททั่วไประดับปฏิบัติงานซึ่งมีอายุราชการไม่น้อยกว่า ๕
ปี และระดับชำนาญงานขึ้นไป และประเภทวิชาการระดับปฏิบัติการขึ้นไป ในสังกัดสำนักงานพัฒนาธุรกิจการค้าจังหวัด
เป็นสารวัตรบัญชีประจำสำนักงานบัญชีประจำท้องที่ในจังหวัดนั้น ๆ
(๔) ข้าราชการพลเรือนสามัญตามลำดับดังต่อไปนี้
เป็นสารวัตรบัญชีประจำสำนักงานบัญชีประจำท้องที่ในจังหวัดนั้น ๆ คือ
(ก) พาณิชย์จังหวัด
(ข) ผู้รักษาราชการแทนพาณิชย์จังหวัด
สำหรับกรณีที่พาณิชย์จังหวัดไม่อยู่หรือไม่อาจปฏิบัติหน้าที่ได้
(ค) ข้าราชการพลเรือนสามัญประเภทวิชาการระดับปฏิบัติการขึ้นไป
เรียงตามลำดับอาวุโสในสังกัดสำนักงานพาณิชย์จังหวัด
สำหรับกรณีที่ไม่มีผู้รักษาราชการแทนพาณิชย์จังหวัด หรือมีแต่ไม่อยู่หรือไม่อาจปฏิบัติหน้าที่ได้
ให้ผู้เป็นสารวัตรบัญชีตามวรรคหนึ่งมีอำนาจหน้าที่ปฏิบัติการตามพระราชบัญญัติการบัญชี
พ.ศ. ๒๕๔๓ เฉพาะในระหว่างเวลาที่ไม่มีสารวัตรบัญชีตาม (๓)
หรือมีแต่ไม่อยู่หรือไม่อาจปฏิบัติหน้าที่ได้หรือตามที่กรมพัฒนาธุรกิจการค้ามอบหมาย

ทั้งนี้ ตั้งแต่บัดนี้เป็นต้นไป

สั่ง ณ
วันที่ ๒๙ ตุลาคม พ.ศ. ๒๕๕๕
บรรยงค์  ลิ้มประยูรวงศ์
อธิบดีกรมพัฒนาธุรกิจการค้า

ปริยานุช/ผู้จัดทำ
๒๒ กุมภาพันธ์
๒๕๕๖

โชติกานต์/ผู้ตรวจ
๒๐ มีนาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๒๔ ง/หน้า ๒๖/๒๐ กุมภาพันธ์ ๒๕๕๖